
Carol Marinelli

Da Carol Marinelli nylig skulle fylle ut et skjema hvor det ble spurt etter yrke, kunne hun lykkelig skrive «forfatter.» Så skulle hun skrive hva hun gjorde for å slappe av, og svaret ble «skriver bøker». Det tredje spørsmålet gjaldt hobbyer, og for ikke å virke fullstendig besatt, svarte hun «svømming» – men du kan sikkert gjette hva det riktige svaret ville ha vært.

 




Kostbar kjærlighet

I Kostbar kjærlighet møter du moderne Askepott-fortellinger der sterke kvinner lar seg rive med av en virvelvind av romantikk og luksus. Men kan fornuftsekteskap bli til noe mer, eller er kvinnene dømt til å leve i kjærlighetsløse ekteskap? Brud på papiret er første bok i serien.

 




Prolog

«Jeg tror ikke dette kommer til å fungere …» Grace Andrews snakket ikke om de falmede, karmosinrøde shortsene hun holdt i hånden, eller de utvaskede toppene som lå på sengen hennes.

«De kommer til å bli ødelagt uansett.» Venninnen og samboeren Violet kikket på listen over «uunnværlige ting». «Du kan kjøpe nytt etter jungelen …» Så tok hun en pause, og må ha sett bekymringen i venninnens grønne øyne. «Men du snakker vel ikke om klærne?»

Grace sto i morgenkåpen, de lange, brune krøllene var pakket inn i et håndkle, og flyet gikk om noen timer.

«Jeg burde se meg om etter en ny jobb. Det er ikke rettferdig mot deg at jeg jobber hjemmefra.»

«Det gjør ingen forskjell for meg. Jeg er på biblioteket hele dagen …» Hun kikket opp. «Selv om du jobber latterlig mye.»

«Jeg er vant til å jobbe om natten», sa Grace.

Det var ingen løgn. Dataregistrering hørtes kanskje ikke så spennende ut, men det hadde vist seg å være en livline, og det hadde gjort det mulig for henne å tilpasse arbeidstiden etter hvert som morens helse ble dårligere. Men det var ikke den beste lønnen, og det ville i hvert fall ikke være nok til å forsørge moren på lang sikt.

Grace plukket opp ryggsekken hun halvhjertet hadde pakket og satte seg ned på sengen. «Det er ikke bare det.»

For to år siden hadde Grace bestilt og betalt for en måneds ferie til Malaysia, som startet med en fem dager lang elvetur gjennom Borneos jungel. Det var det mest usannsynlige reisemålet for Grace, som aldri hadde vært lenger unna enn en skoletur til Frankrike. Det fantastiske dyrelivet og de luksuriøse villaene ved elvebredden hadde lokket, men det var jungelens avsidesliggende beliggenhet som virkelig hadde fristet.

Turen hadde blitt betalt før moren fikk demensdiagnosen. På den tiden hadde ikke Grace visst hva som var galt – bare at noe hadde endret seg med moren rundt den tiden hun fylte nitten. Til slutt hadde det blitt så ille at hun hadde gitt opp lærerutdanningen og flyttet hjem fra leiligheten hun hadde delt med Violet.

Ferien hadde vært noe å klamre seg til …

Grace innså nå at hun hadde kjøpt seg håp. En slags forsikring om at ting helt sikkert ville bli bedre …

Men det hadde de ikke.

Violet hadde vært med henne hele tiden.

De hadde vært venner siden barneskolen. Grace, den nye jenta på skolen etter foreldrenes samlivsbrudd, hadde gjemt seg sjenert bak lange, mørke krøller. Hun hadde beundret den populære Violet, med sitt lyse, solfylte vesen som matchet det gylne håret hennes. Men en gang hadde hun hørt Violet bli ertet for at faren hennes satt i fengsel.

Grace hadde skjøvet sin egen tafatthet til side og trådte inn. «La henne være i fred!» hadde Grace sagt og tatt Violets hånd.

Og bortsett fra en beklagelig hendelse rett før moren fikk diagnosen, forble de venner.

Det var Violet som hadde holdt Grace i hånden da hun hadde tatt den hjerteskjærende beslutningen om å selge familiens hus og plassere moren på et pleiehjem. Og det var Violet hun nå delte leilighet med igjen, og som nå gjorde sitt beste for å berolige Grace.

«Du trenger denne ferien – du har slitt med dette i …»

«I årevis», nikket Grace.

Diagnosen hadde vært vanskelig, men årene før hadde vært et helvete for seg selv

«Maggie synes det er en god idé at du ikke kommer på besøk på en stund …»

Maggie, pleiehjemmets bestyrer, hadde sagt til Grace at en måneds fravær ville gi moren hennes den beste muligheten til å finne seg til rette.

Grace fikk en kvalmende følelse i magen da hun tenkte på moren som satt alene på pleiehjemmet og ventet på at hun skulle komme.

«Jeg vil bare ikke at mamma skal tro at hun er glemt.»

Grace kjente den følelsen altfor godt.

Hun så ut av vinduet og ventet på farens bil. Løp etter posten på bursdagen sin … Noen ganger hadde det kommet en bil, og han hadde tatt henne med til tivoli eller til en park, men som oftest hadde han ikke dukket opp.

Til slutt, og uten noen forklaring, hadde han brutt all kontakt.

«Jeg vet at jeg ikke kan besøke henne …» Violet tidde.

Verken hun eller Grace ønsket å ta opp hendelsen som hadde fått vennskapet deres til å vakle, da Graces mor – før hun fikk diagnosen – hadde beskyldt Violet for tyveri.

Den dag i dag angret Grace på svaret sitt. En kort stund hadde det vært lettere å tvile på venninnen enn å akseptere at moren var syk.

«Violet …» Grace ville be om unnskyldning, men Violet avbrøt henne.

«Jeg lover å holde et øye med henne. Jeg kan sjekke med de ansatte … Uansett», insisterte Violet, «du må gå. Og kanskje treffer du en flott mann også!»

«Tro meg, jeg tenker ikke på romantikk.»

«Hvem har sagt noe om romantikk?» Violet dyttet til henne. «En varm natt ville være nok for meg. Det kan gi meg noe å drømme om mens jeg fyller ut selvangivelsen.»

Selv om Grace lo, visste hun at Violet bare hadde ertet henne.

De var begge skeptiske til menn … om enn av forskjellige grunner.

Men i det siste hadde Violet virket mer klar til å riste av seg alt dette, mens Grace følte seg …

Hun visste ikke helt. Men hun skulle tross alt på ferie, og verden åpnet seg igjen. Årene mellom nitten og tjuefem hadde forsvunnet i en tåke av strev med å jobbe og ta seg av moren …

Hun følte seg fortapt, kanskje … Hun følte seg si alle fall annerledes nå enn hun hadde gjort før.

På leting.

Ja, det var mer slik hun følte seg – på leting. Som om hun hadde mistet av syne den personen hun en gang hadde vært.

Hun hadde ikke fortalt Violet alt, men Grace visste at pengene ikke kom til å vare, og hun kunne praktisk talt se det overveldende forsørgeransvaret nærme seg. Moren var bare i femtiårene.

«Ikke kast bort denne ferien», sa Violet varmt.




1

«Det er ikke noe mer å diskutere.”

Carter Bennett avsluttet sitt siste korte forhold på samme måte som han brått ville ha avsluttet et uproduktivt møte.

Selv om han for øyeblikket befant seg på Manhattan, hadde jungelens lover for lengst blitt kodet inn i psyken hans.

Carter visste av bitter erfaring at i jungelen fantes det ingen lover – man laget sine egne.

Og nå hadde Carter bare én.

Han tillot ingen mennesker eller steder å komme nær.

Som milliardærnomade hadde han kontorer, eiendommer og investeringer rundt om i verden som han flyttet mellom. Når det gjaldt venner – selv om han ikke ville beskrive dem som det – hadde han noen få betrodde bekjente rundt om.

Men ikke kvinner.

Enten det var en tilfeldig flørt eller et spirende forhold, brøt han alltid båndene fullstendig, og det gjorde han også nå.

«Du er en kaldhjertet jævel, Carter.»

«Det er jeg», svarte han. «Og det var derfor jeg gjorde det helt klart fra begynnelsen av at vi ikke skulle noe sted.»

Han kastet et blikk på magasinet som lå på skrivebordet hans, med et bilde av de to på forsiden.

Han kunne ikke engang huske anledningen.

Det svarte håret var nyklippet, men det ga ingen ledetråder, siden han klippet det med et par ukers mellomrom. Arret i pannen var alltid synlig … dressen var fra hans foretrukne skredder i London … De kom ut fra et teater – men heller ikke det var noe uvanlig.

Carter ble ansett som en teaterfantast. I virkeligheten likte han bare å ta med damene sine dit, eller kanskje på ballett eller opera. Først en drink, eller en middag før forestillingen, og så flere timer – bortsett fra den irriterende pausen – uten samtale.

Etterfulgt av sex.

«Jeg har jo sagt at jeg ikke driver med forhold!» minnet Carter henne bryskt på. «Det var du som valgte å gjøre et intervju som antydet noe annet.»

Han avsluttet samtalen og kastet bladet i søpla.

Pressen på begge sider av Atlanterhavet hadde en stor dag med ryktene om at denne ganske unnvikende ungkaren endelig var i ferd med å slå seg til ro.

Aldri.

Carter visste at han var død på innsiden. Det var et svart tomrom i sjelen hans – et tomrom han visste aldri kunne fylles. Penger, kvinner, en ny bil, en kveld på kasinoet, en ny bolig … det ga en kortvarig glede. Når det gjaldt å slå seg til ro – Carter visste ikke engang hva de ordene betydde. Det eneste han slo seg til ro med, var avtaler. Det eneste han var gift med, var arbeidet sitt som arkitekt.

At pressen kretset rundt ham, var ikke noe nytt. Carter Bennett hadde skapt overskrifter allerede før han ble født inn i den velstående og noe beryktede familien sin.

Gordon Bennett, hans engelske far, hadde vakt oppsikt i sosietetens øvre sjikt da han hadde brutt en svært passende forlovelse for å gifte seg i all hast med den vakre og like veletablerte amerikanske sosietetskvinnen Sophie Flores.

Carter var grunnen!

Paret hadde levd et bohemliv – noen ganger hadde de tatt Carter med seg, men oftere hadde de overlatt ham til barnepiker eller den eksentriske bestefaren på Borneo, helt til han var gammel nok til å bli sendt på internatskole, der han hadde trivdes godt. Han hadde likt rutinen og utdannelsen, og han hadde delt rom med en gutt som het Sahir, en ung prins, hvis livvakter hadde sittet utenfor mens de unge guttene bygde stadig mer intrikate tårn og broer.

Da Carter fylte åtte, hadde han blitt storebror. Det hadde ikke dempet foreldrenes eventyrlyst og utradisjonelle innstilling. Men denne gangen hadde foreldrene bestemt seg for å «være en familie», og hadde tatt Carter ut av skolen for å bli med dem på eventyr i jungelen rundt bestefarens eiendom.

Tragisk nok hadde han blitt en sensasjon da han på «mirakuløst vis» hadde overlevd en hendelse som hadde tatt livet av Carters foreldre og lillebroren hans.

Krokodilleangrep! Det hadde vært en utmerket overskrift – spesielt når den ble knyttet til Bennett- og Flores-navnene!

Bare liket av Gordon Bennett ble funnet, og i en hel uke hadde man gått ut fra at Sophie og hennes to barn var omkommet. Men akkurat da historien hadde begynt å forsvinne fra forsiden, var Carter tilbake i overskriftene igjen.

Carter Bennett funnet i live – mer kommer!

Detaljene hadde imidlertid vist seg å være sparsomme og forvirrende. På en eller annen måte hadde han kommet seg gjennom det infiserte vannet og blitt funnet av lokale Iban-folk i den tette jungelen, et godt stykke fra elven, så vidt i live. Hjelpen var på vei, hadde det blitt sagt.

For Carter var hjelpen allerede kommet.

Han kunne huske at han åpnet øynene og så faren til sin venn Arif.

«Selamat …», hadde Bashim sagt, og forsiktig fortalt ham at han var i sikkerhet. Han hadde på et øyeblikk skjønt at den unge gutten ikke hadde blitt angrepet av en krokodille – skadene hans hadde oppstått i de lange, ensomme dagene etterpå.

«Prøvde du å finne hjelp?» hadde han spurt forsiktig.

Men Carter hadde ikke hatt energi til å svare.

Han hadde en vag erindring av at han ble båret tilbake til Bashims langhus ved elvebredden, og gledesskriket fra Bashims sønn Arif da de kom frem. Han husket korte glimt fra den tiden – den varmen og omsorgen de hadde vist da de pleiet sårene hans, kjærligheten de hadde vist den knuste bestefaren hans. Vennen Arif, som selv bare var åtte år gammel, hadde holdt Carters hender da bandasjene på hodet og ryggen hans ble skiftet, og hjulpet ham med å drikke vann.

«Hva så du?» hadde den lille gutten spurt, men Carter hadde ikke svart. «Hvorfor vil han ikke snakke?» hadde Arif spurt faren sin.

«Gi ham tid», svarte Bashim. «Han er ikke klar.»

Den dag i dag var disse spørsmålene ubesvarte.

Den empatien Arifs familie og alle de lokale hadde vist ham, hadde stått i sterk kontrast til det som lå foran ham – leger, psykologer, etterforskere og hans gjenværende familie …

Pressen hadde rettet fokus mot hva som skulle skje med den foreldreløse gutten.

En stund hadde han bodd hos sin avdøde fars britiske advokat og hans kone.

Hans engelske onkel var på avvenning og i sitt tredje ekteskap på den tiden, så det var egentlig ikke noe alternativ. Og Carters farfar nektet å forlate den vidstrakte eiendommen sin dypt inne i Borneos jungel – det samme utemmede landet som hadde tatt Carters familie …

Søkelyset hadde blitt rettet mot Carters tante på morssiden – en berømt filantrop fra New York. Hun hadde tydeligvis følt at hun måtte bli sett på som en som gjorde det rette, og hadde tatt ham til seg.

For Carter hadde det betydd enda flere barnepiker, og etter hvert gikk hun lei og sendte Carter til England for at han skulle «få kontakt» med den andre siden av familien sin …

Eller rettere sagt, han hadde blitt sendt tilbake til internatskolen.

De fleste somrene hadde han likevel tilbrakt på Borneo, og han hadde begynt å grue seg til dem.

Vennskapet med Arif hadde endret seg. Carter hadde ikke lenger hatt lyst til å gå på oppdagelsesferd med ham. Arif hadde forsøkt å være tålmodig, men han hadde gått lei av å oppholde seg på bestefarens luksuseiendom. Det var resten av Wilbur Bennetts eiendom som fascinerte Arif – titusenvis av hektar med uforstyrret regnskog, ikke noen velstelte hager og basseng.

Som voksen hadde Carter fortsatt å komme på besøk.

Bestefaren hans, som alltid hadde vært lidenskapelig opptatt av området, hadde samarbeidet med lokalbefolkningen for å bevare det sjeldne dyrelivet der. Selv om det fortsatt fantes private fløyer til boligen, var resten av eiendommen et midlertidig hjem for tilreisende forskere, i tillegg til kontorer. Etter hvert som bestefaren hadde blitt eldre, hadde Arif i økende grad tatt over driften av eiendommen. Carter aldri hadde hatt noe reelt ønske om å involvere seg, og det hadde ofte vært spenninger mellom de to mennene.

Carter hadde forandret seg, og selv om Arif så ut til å forstå det, nektet han å akseptere at Carter ikke lenger ønsket hans vennskap.

Det gjorde han ikke.

Carter ville ikke tenke på å miste enda en person han brydde seg om til jungelen. Arif tok seg fortsatt ut dit – ikke bare som guide, men for å lede letemannskaper når en turist gikk seg vill eller en gruppe forsvant …

Da bestefaren døde for et år siden, hadde Carters håp egentlig vært å kutte alle bånd til stedet som hadde tatt så mye fra ham, og som fortsatt hadde evnen til å ta mer.

Men Wilbur Bennetts testamente hadde forsøkt å sette en stopper for det.

*

Carter gikk tilbake til tegnebordet. Nå for tiden brukte han mye datastøttet design, men det var ikke nok for denne spesielle kunden. Kronprins Sahir av Janana kjempet med sin far og de eldste i styre og stell for å få godkjent gjenoppbyggingen av en ødelagt fløy av Janana-palasset, og han hadde fått Carter med på laget. De siste par årene hadde gått med til å reise til og fra Janana. Arbeidet var komplisert, og det ble også stadig utfordret av kongen og de eldste, som helst så at ruinene ble stående urørte.

Han klarte ikke helt å samle seg, og tok en pause. Selv ikke det å se ut på Chrysler Building eller Empire State Building og beundre de arkitektoniske bragdene, virket avslappende.

Tankene hans flakket stadig til Petronas Towers i Kuala Lumpur, og hvordan de hadde vært drivkraften bak karrieren han hadde valgt.

Han stirret ned på Central Park, der han ofte tok seg en løpetur.

Kanskje det ville gjøre ham klar i hodet?

Men i stedet gikk han rundt i den luksuriøse toppleiligheten. Det føltes mer som et bur enn et førsteklasses kontorlokale. Han så mot Hudson River, glitrende blå i dag. I motsetning til mange andre, foretrakk Carter faktisk dagene da den var brun … Selv om den aldri var så brun som elvene som delte øya der den slynget seg gjennom jungelen … Og det grønne i Central Park var aldri helt …

Han prøvde å la være å sammenligne.

Carter hadde gjort alt han kunne for å komme seg videre i livet.

Men så hadde Arif plutselig ringt og fortalt ham hva som hadde skjedd.

«Hvis du bryr deg, kan du ikke snu ryggen til.»

Carter hadde hørt at det ble lagt vekt på hvis, men valgte å ikke ta det opp.

Han ville ikke bry seg.

«Mr. Bennett?» Hans assistent, Hill, ringte og minnet ham på at Jonathon Holmes, den britiske advokaten som tok seg av Carters private juridiske anliggender, etter planen skulle ankomme.

«Si fra når han er her», sa Carter. «Hva skjer etter det?»

«Et nettmøte med prins Sahir. Skal jeg ordne det i styrerommet?»

«Nei.» Carter kastet et blikk på tegningene han arbeidet med. «Jeg tar det her inne.»

Han gikk til omkledningsrommet på kontoret for å skifte skjorte før møtet. Mens han tok av seg skjorten og vasket de bleke hendene, stanset han opp da han fikk øye på speilbildet sitt. Arret som gikk rett fra hårfestet, var blekt nå, men det delte fortsatt den kullsvarte buen på høyre øyenbryn i to.

Kvinner likte det faktisk, og spurte alltid hvordan det skjedde.

Men Carter feide bort spørsmålene, han foretrakk å ikke huske den gangen da han falt fra høyden, den metalliske smaken i munnen, hvordan han hadde visst at han måtte stanse blødningen …

Carter snudde seg, og betraktet ryggen sin. Det var arr der også, som om han hadde fått varm olje over seg.

Men han husket knapt hva som hadde skjedd.

«Kalajengking», hadde Bashim fortalt ham – skorpionbitt

I tillegg hadde han blitt funnet bevisstløs på et reir av ildmaur.

Når det gjaldt den skjebnesvangre dagen, husket han ikke de blodige detaljene, og egentlig foretrakk han det slik. Når det gjaldt tiden han hadde tilbrakt alene i jungelen … spilte det ingen rolle at han knapt kunne huske den. Det faktum at han hadde overlevd, burde være nok.

Kvinner likte ikke arrene på ryggen hans så godt, og hvis de uforvarende kom til å berøre arrvevet under sex, trakk de hånden fort vekk.

«Mr. Bennett …?» Mrs. Hill ropte navnet hans.

På et øyeblikk var han påkledd og tilbake til sitt avmålte jeg.

Jonathon Holmes så like streng ut som alltid, og Carter hilste på ham med et håndtrykk. «Takk for at du kunne komme på så kort varsel.»

«Selvsagt.»

«Hvordan går det med Ruth?»

De vanlige høflighetsfrasene ble utvekslet, men i det øyeblikket Carters assistent hadde lukket kontordørene, ble han møtt med et spørsmål.

«Så, er ryktene sanne?»

«Hva tror du?» svarte Carter tørt. «Selvsagt ikke.»

«Og jeg som trodde du ville be meg om å skrive en vanntett ektepakt. Jeg er klar for henne …»

«Det kommer aldri til å skje.» Carter ristet bestemt på hodet. «Jeg gifter meg ikke for å blidgjøre min avdøde bestefar. Hva i helvete tenkte han på?»

Bestefaren hadde gjort det utenkelige.

Han hadde ignorert Carters advarende ord – at fetteren Benedict ikke var til å stole på – og overlatt huset og eiendommen til begge barnebarna. Med ett forbehold. Hvis Carter giftet seg i Sabah, og forble gift et helt år, ville han ha muligheten til å kjøpe fetteren ut.

Han så ut til å ha glemt at Carter ikke var sentimental på noen som helst måte, og at han ikke ville la seg tvinge til å gifte seg.

«Jeg advarte ham gjentatte ganger om at han begikk en feil …»

For Carter var ekteskap ikke noe alternativ, men han var heller ikke god på fifty-fifty – særlig ikke når det gjaldt fetteren Benedict. Han hadde tilbudt seg å kjøpe ham ut og annullere testamentet, men Benedict hadde ikke bare takket nei, han hadde også kommet med et motbud.

«Vurderer du å takke ja?» spurte Jonathon. «Det ville være én ting mindre å bekymre seg om. Du har nok med din egen eiendom. Du trenger i hvert fall ikke hodepinen med dette …»

«Jeg har hørt fra Arif.» Han så Jonathans forvirring. «Han koordinerer alle forsknings- og rehabiliteringsprosjektene fra eiendommen.»

«Var det faren hans som reddet deg?»

«Bashim.» Carter nikket. «Arif fortalte meg at det har vært mye aktivitet rundt eiendommen. Det er droner som flyr, luftbilder …»

Jonathon avbrøt ham. «Benedict kan ikke selge eiendommen uten ditt samtykke.»

«Men kan han leie den ut?» spurte Carter.

«Der begynner det å bli litt uklart, men det korte svaret er nei.»

Carter valgte å ikke vente på det lange svaret.

«Arif har hørt noen rykter. Det er visstnok diskusjoner i gang om å bruke stedet som base for et realityprogram på TV. Det er også snakk om en film …»

Jonathon ristet på hodet. «Ikke uten at du går med på det. I tillegg ville de aldri få tillatelse.»

Jonathon begynte å snakke om hvor strengt kontrollert landet var, men Carter avbrøt ham.

«Med tanke på min bestefars anseelse kan det hende at tjenestemennene stoler på at Benedict gjør det rette.» Han fortalte Jonathon hva han visste. «Det bor TV-folk på noen av feriestedene. Jeg tviler på at de ville tatt seg bryet med å dra dit hvis de ikke trodde det var en sjanse …»

«Benedict antar vel at du ikke orker … vel, du ikke har vært tilbake en eneste gang siden begravelsen.»

Carter gikk bort til vinduet og så ut mot East River.

«Hvis du ikke vil bruke de neste årene på å kjempe i retten, er det kanskje på tide å gi slipp på stedet», foreslo Jonathon. Han var heller ikke sentimental. «Det har alltid vært en hodepine … du mistet foreldrene dine der …»

«Og broren min», minnet Carter ham på. «Han skulle aldri ha vært der i det hele tatt.»

«Nei.»

Det var en sjelden innrømmelse fra Jonathon, som hadde tatt hånd om foreldrenes saker før de ble overført til Carter. Ingen hadde våget å si noe imot familien Bennett på den tiden.

Brorens navn var Hugo, men han ble kalt Ulat. Det betydde orm, og var en søt betegnelse lokalbefolkningen ga sine nyfødte, som av overtroiske grunner ikke fikk navn før etter mange måneder. Carter hadde også blitt kalt Ulat da han ble født.

Likevel hadde den sultne internasjonale pressen ikke brydd seg om å finne ut om de lokale skikkene. Det hadde vært lettere å skrive om faren som en helt fordi han forsøkte å redde sin vakre kone og spedbarn … det var mer lukrativt å fokusere på mirakelet at Carter hadde overlevd etter å ha tilbrakt en uke alene i jungelen, enn å stille spørsmål ved deres tvilsomme valg som foreldre …

Carter ønsket inderlig å få slutt på sin egen private tortur, men han kunne heller ikke snu ryggen til alt. «Si til Benedict at jeg er villig til å forhandle.»

«Er du sikker?»

Med en siste advarsel om at han var for sjenerøs, sa Jonathon: «La meg ta meg av det.»

Men Carter kunne ikke det.

Blikket hans beveget seg ned mot de travle gatene på Manhattan. Men tankene hans drev fortsatt tilbake til Borneo. Til de ville, utemmede regnskogene … den varme, fuktige luften. Han tenkte på Iban-folket, langhusene deres langs de store elvestrekningene … Og så tenkte han på produksjonsselskapene og hva de ville forårsake. Visst var det turister der, men reglene var strenge, og lokalbefolkningen var både beskyttet og beskyttende.

«Mrs. Hill …» Carter ringte assistenten sin. «Kan du være så snill å flytte møtet med prins Sahir? Og hvis du også kunne rydde timeplanen min for uken og ordne med transport til Sabah.»

«Når ville du …?»

«Nå», avbrøt Carter henne, rullet sammen tegningene og bestemte seg for at han ville jobbe med dem der.

Det måtte bli nå, ellers ville han muligens ombestemme seg.

*

Atten flytimer senere befant Carter seg på flyplassen i Kuala Lumpur. Da han var midtveis i den avsperrede delen for passasjerer på første klasse og skulle gå om bord på flyet som skulle ta ham til Sabah, ble han oppmerksom på et pass som lå på gulvet.

Carters første tanke var at det ikke var hans problem.

Så løftet han blikket mot den potensielle eieren, som satt og slumret på en benk.

Tornerose.

Nei, korrigerte han mentalt, for i bøkene han for lenge siden hadde lest for Hugo, hadde hun hatt ravnsvart hår og mørkerøde lepper. Denne kvinnen hadde kastanjebrunt hår, langt og krøllete.

Og hun sov dypt.

Han gikk for å henvende seg til sikkerhetsvakten sin, eller til Mrs. Hill, som vanligvis fulgte ham på forretningsreiser. Men Carter reiste alene nå, slik han alltid gjorde når han motvillig vendte tilbake til stedet der demonene hans holdt til.

Han gikk videre og så flyvertinnene smile for å ønske ham velkommen. Men da Carter kikket seg tilbake, så han at ingen hadde vekket kvinnen, og at passet hennes fortsatt lå der.

Med et nesten irritert sukk over at han ikke klarte å gi slipp på det, snudde han seg og gikk tilbake til den sovende kvinnen. Hun hadde en rosa topp og svarte cargobukser på seg, og de hvite joggeskoene hvilte på en pose.

Og ja, hun var vakker.

Han bøyde seg ned, tok opp passet og sjekket omhyggelig at hun var eieren.

Grace Andrews var tjuefem år, født i London, og ja, et kort blikk på bildet fortalte Carter at passet faktisk tilhørte henne.

«Unnskyld …»

Han skulle til å dytte til skulderen hennes for å vekke henne, og så at overdelen hennes hadde glidd ned og avslørte en mørk BH-stropp.

«Mrs. Andrews …»

Fortsatt ingen reaksjon, så han brukte fornavnet hennes. Høyt.

«Grace!»

Grønne. Hun hadde grønne øyne.

Å se en kvinne våkne, var en sjeldenhet for Carter.

Skjønnheten hennes var naturlig – fra de naturlige brynene og vippene til de myke, fyldige leppene. Ansiktet hennes var uberørt av nåler og gudene visste hva, og den bleke huden bar ikke et fnugg av sminke. I et kort øyeblikk, idet hun våknet, kunne han ha sverget på at hun smilte til ham.

Men så slo virkeligheten inn.

Han så forvirringen i øynene hennes, etterfulgt av et glimt av panikk. Hun tok blikket fra ham og så seg rundt, og det myke smilet bleknet da hun brått satte seg opp. Toppen gled lenger ned, håret var bustete …

«Det går bra», beroliget Carter henne.

*

Men Grace hørte ham ikke.

Hun hadde våknet av at en fremmed sto over henne.

En fremmed med svart hår, glattbarbert, sterk kjeve og en rett, romersk nese. Men det som tiltrakk seg hennes oppmerksomhet, var et arr som gikk perfekt gjennom det venstre øyenbrynet og opp til hårfestet. Øynene hans var grå som sludd en kald vinterdag, og han hadde en streng, bister, men likevel fyldig og fullstendig kyssbar munn. Holdningen hans kunne oppfattes som avvisende, men det var ingen følelse av trussel. Den sitrusaktige, krydrede duften av parfymen hans var så deilig, så ekte, at den tok oppmerksomheten bort fra alt annet.

Et lite øyeblikk, da øynene deres først hadde møttes, hadde hun ønsket ham velkommen til å tre inn i drømmen hennes.

Så hadde det gått opp for henne at dette ikke var noen drøm! Den fremmede var virkelig …

Hun så først på ansiktstrekkene hans, deretter på hånden han rakte frem, og så at hun måtte ha mistet passet sitt.

«Jøss!» Grace tok seg sammen og kikket seg rundt igjen. Avgangshallen som hadde vært nesten tom da hun hadde gitt etter for utmattelsen og lukket øynene for å døse litt, var nå full. Hun kastet et blikk på skjermen og så at passasjerer på første klasse allerede var bedt å gå om bord.

«Jeg må ha …»

Han rakte henne passet igjen, og hun strakte seg for å ta det. Grace så glimtet av en kostbar klokke og hvite mansjetter under ermet på en mørkegrå dress, og til og med hendene hans var ulastelige, helt ned til de velstelte neglene.

«Du store … Takk skal du ha.»

«Du burde være mer forsiktig.» Han viftet en finger mot henne.

Grace skulle til å fortelle ham at hun vanligvis var kjedelig forsiktig. Men mannen gikk allerede videre.

Da hun kom til seg selv, tenkte hun på den viftende pekefingeren hans og følte seg både dum fordi hun hadde mistet passet sitt, og litt sur.

Hun mumlet et stille «Ja, sir!» mot ryggen hans, mens hun trakk pusten.

Eller rettere sagt, Grace trodde hun hadde mumlet – men da hun så at skuldrene hans stivnet før han brått snudde seg, skjønte hun at han hadde hørt det.

Han sendte henne et blikk som fikk Grace til å svelge hardt. Så hardt at det nærmest smalt i ørene hennes. Og det gikk opp for henne at hun muligens hadde ropt!

«Ørene mine …» Hun tok seg til det ene øret. «Jeg kunne ikke høre meg selv …»

Han måtte tro at hun var gal, tenkte hun. Snart ville han komme bort og fortelle henne at neste gang kunne hun ta seg av passet sitt selv …

Det kom som en latterlig hyggelig overraskelse da den sure munnen hans beveget seg til et lite smil. Et smil som fortalte henne at hun var tilgitt. Og enda bedre, denne strenge mannen virket vagt underholdt.

«Takk», sa hun igjen, forhåpentligvis litt mindre høylytt enn sist, og han ga henne et kort, høflig nikk før han gikk videre.

Hun så etter ham mens han gikk mot de smilende flyvertinnene. Og så var øyeblikket med den vakre fremmede borte for alltid.

Jøss, tenkte Grace, og hjertet hennes hamret – ikke bare fordi hun nesten hadde mistet passet sitt, men mer på grunn av ham.

Hun forsøkte å glemme det korte møtet og så seg rundt på medpassasjerene, som knapt nedlot seg til å kaste et blikk på henne.

Hun sjekket telefonmeldingene sine og lyttet til Violet som ønsket henne god tur. Så kjente hun den velkjente knuten av angst stramme seg til da hun åpnet e-postene sine. Og der lå fakturaen for juli for morens to første uker på sykehjemmet.

Den ville bli betalt, så hun kunne slippe unna problemet en stund. Frisør. Manikyr. Gruppereise. Hageklubben.

Grace lukket øynene.

Det var akkurat det hun ønsket for moren, men tilleggsutgiftene var høyere enn hun hadde forestilt seg.

Hun var fortsatt opptatt av den fordømte kontoen da hun gikk om bord, men da hun hadde satt seg, lot hun blikket gli til venstre, muligens i håp om å få øye på den herlige fremmede. Hun kikket inn i business class-kabinen og så at champagnen ble servert, men det var ingen tegn til ham.

Et forheng ble trukket fra, og hun kastet et blikk bakover og fikk et kort glimt av en hvit skjorte og en gullklokke, før forhenget brått ble trukket for.

Han var hinsides business class, og det hadde hun på en måte allerede visst.

Den fantastiske, prektige mannen var hinsides alt hun noen gang hadde sett.

Han var rett og slett hinsides.

